
IPKO CU POCO 
PERSPECTIVA PA 
RESULTADONAN 
POSITIVO 


HULANDA TA 
WORDO GOBERNA 
PA VVD CU TA 
‘OLD SCHOOL’ 


GOBIERNO HULANDES RABIA CU KLM 


COMPANIA NO 
TA CUMPLI CU 
ACUERDO HACI PA 
SOSTEN FINANCIERO 
DI 5 MIYARD 


ACTIVO DOMESTICO 
NETTO A SUBI Y 
RESERVA DI DIVISA 
NETTO A BAHA 

A 
yera a inicia reunion di IPKO na Den Haag caminda Par- 
lamento di paisnan di Reino Hulandes ta topa cu otro 
riba diferente punto di interes. 


Un reunion cu en realidad no ta brinda mucho perspectiva 
cu lo por logra ‘acuerdonan’ riba diferente punto di interes 
di e paisnan miembro, algo cu pa hopi tempo caba no ta ser 
logra y en realidad e reunionnan aki no ta presenta mucho 
solucion pa un of otro diferencia riba asunto. 


IPKO, tur na hoofdletter, ta para pa Inter Parlamentaire 
Koninkrijks Overleg, cu ta palabranan cu ta zona pisa pero 
caminda ora cu analisa resultado di e tipo di reunionnan aki, 
e no ta cuadra cu e embergadura cu ta trata di hustifica e 
tipo di reunionnan aki. 


Na luna di September di 2022, a tuma luga un reunion igual 


na Hulanda caba, caminda a atende varios asunto di interes 
di e paisnan miembro di Reino pa despues na luna di Februari 
di e aña aki, e reunion di IPKO a tuma na Willemstad, Corsou. 


E reunion a dura te den prome siman di luna di Maart y 
awor apenas dos luna despues, ata otro IPKO na Den Haag, 
caminda por scucha politiconan papia riba contenido di 
e reunion pero cu ningun caminda ta mira cu lo yega na 
acuerdonan cu ta sirbi interes di e paisnan miembro, princi- 
palmente islanan CAS. 


Scuchando reaccionnan ayera despues di e prome dia, den 
cual reunion ainda no ta yega na discusionnan concreto 
riba asuntonan di e paisnan concerni pero tin e anticipa- 
cion cu e reunion aki lo converti su mes den otro ameno, 
caminda ta papia hopi pero e resultado a cambio practica- 
mente no ta existi. 


IPKO cu poco perspectiva 
pa resultadonan positivo 

U 
n di e problemanan grandi cu entre otro CAft y Gobierno 
Hulandes a bin ta exigiendo di Gabinete Wever Croes II, 
ta cu mester reduci mas tanto cu por e gasto pa loke ta pago 
di overtime den e aparato publico. 


Pa aña 2023 tin presupuesta un tuma di 19.5 miyon florin 
pero awor na luna di Mei ya caba gobierno a paga un suma 
impresionante di 8.8 miyon florin loke ta pone cu e suma 
presupuesta, lo no alcansa pa cubri henter añas 2023. 


Den un carta cu Prome Minister Evelyn Wever Croes a dirigi 
na director-, hefenan di departamentonan di gobierno, a 
duna informacion pa loke ta e maneho cu gobierno lo bay 
impone pa loke ta resta di aña 2023 pa loke ta pago di over- 
time. 


Den e carta e mandatario a bisa cu e presupuesto di over- 
time pa 2023 ta 19.5 miyon florin. Mirando cu den e prome 
cuatro lunanan a uza 8.8. miyon florin, si no tuma medida 
pa frena e crecemento di overtime, lo surpasa e suma 
presupuesta cu 7.0 miyon florin. 
E suma cu lo gasta di mas lo ta principalmente na 
servicionan ehecutivo. Asina a constata cu algun 
departamento di e categoria menciona a uza mita of 
mas di loke nan tin pa e post di overtime den 2023. 


Prome Minister a bisa e hefenan di departa- 
mento cu ta di importancia pa tuma medida na 
tempo riba e overtime pa por keda den loke ta 
presupuesta. 
A duna ordo na hefenan di departamentonan 
manera KPA, Brandweer y KIA, pa den dos siman 
di tempo entrega un plan con tin pensa pa mantene 
e gastonan di overtime denter di loke tin presupuesta pa 
2023. 


E departamentonan lo haya ayudo di Departamento di 
Finanza y Recurso Humano den esaki. Cada depar- 
tamento mester manda e plan pa su minister. Un 
di e puntonan conseha ta pa mira con ta atende 
cu AO Meldingnan; para overtime na e personal 
di seccionnan cu ta di apoyo den e departamen- 
tonan ehecutivo. 


Pa loke ta e departamento cu no ta esnan manera Polis y 
Bombero, entrante prome di juni overtime no ta wordo 
compensa financieramento pero cu time-back. Prome cu 
esey sosode, mester tin aprobacion di e minister concerni. 


Tur e medidanan aki ta valido te cu 31 di december awo. 


Overtime ta sigui ta un problema 


Den cuater luna gobierno a 
paga 8.8 miyon na overtime 

U 
n grito politico cu a lanta cabes den ultimo lunanan aki 
na Aruba, ta e hecho cu ta papia cu ta momento pa un 
‘politica nobo’ hasta a bay over na yama partido AVP y MEP 
como partidonan di un politica “old school” pero cu esun- 
nan cu ta haci e observacionnan aki, a presenta nan vision 
nobo, politica nobo. 


Ayera den un declaracion haci den Enfoke 24Ora, lider di 
partido Accion21 a cuestiona e actuacion di e delegacion 
di MEP y dado momento a yama e partido di Evelyn Wever 
Croes, como un partido “bieu.” 


No ta Mansur di Accion21 so a papia di cambio den politica, 
di cambio pa un politica nobo pero durante di e conflicto den 
partido AVP, e dos miembronan cu a retira for di e partido 
berde, tambe a papia di cambionan den politico di e partido 
y a papia di renobacion. 
Te na e momentonan aki, ainda ningun politico a presenta 
un vision nobo pa politica di Aruba, tampoco a presenta un 


idea con nan lo [presenta e “politica nobo” aki y sorpresi- 
vamente nan a forma parti di e delegacion cu a biaha pa 
Hulanda pa atende e reunion di IPKO. 


Como politico- y parlamentarionan cu a bisa di kier un 
politica nobo, nan ta insisti den renobacion den politica na 
Aruba, nan por a tuma e periodo aki pa traha riba e vision 
aki y presenta esaki na pueblo den un periodo masha cortico 
mes. 


Pa colmo tanto sr Mansur, Rycond y Gerlien, ta discutiendo 
na mesa cu representantenan di e partido VVD cu e actual 
Prome Minister Marl Rutte, cual ta un partido cu a wordo 
lanta na 1946, pues ta cumpli 77 aña di existencia. 


No solamente cu ta un di e partidonan politico mas bieu di 
Hulanda, partido VVD cu su lider Rutte, ta den su di cuater 
gabinete sigui y ningun contrincante na Hulanda a yega di 
yama Rutte y su partido, “old school” of un partido bieu. 


A 
yera e reunion di IPKO tin un palabra cu a resona na 
varios ocasion, di varios partido politico di Aruba, cu ta 
lanta e pregunta si berdaderamente nan ta sincero den nan 
expresionnan. 
Ta trata di e palabra “union” caminda a mustra cu tin un 
union entre miembronan di e delegacionnan parlamentario 
di Aruba, loke ta no solamente alentador pero tambe suma- 
mente controversial. 


Un ehempel ta e hecho cu fraccion di AVP a perde dos 
miembro cu ta Rycond Santos do Nascimento y Gerlien 
Croes, despues cu Mike de Meza a falta nan respet caminda 
a pidi disculpa publico di nan ex colega. 


Ayera ambos ta papia di union, caminda fuera di e conflicto 
den nan ex partido, ningun momento a reuni prome cu a sali 
di biahe pa Den Haag, pa mira si e grupo lo ta riba mesun 


nivel pa loke ta e puntonan di discusion. Pues na Hulanda 
ta sinta na mes c’un politico cu nan a exigi respet pero na 
Hulanda e ta bin pa sinta na mesa cu nan. 
Den Parlamento di Aruba pa varios aña caba no por papia 
di “union” ya cu ta fraccionnan cu ta sostene gobierno na 
mando, ta esun cu ta dicidi ya cu no ta permiti ‘input’ di 
ningun partido di oposicion. 


Parlamentario Miguel Mansur den su declaracion a bolbe 
yama partido MEP un partido bieu, cual grito a bira un grupo 
politico aki na Aruba pa algun tempo caba pero sin realisa 
cu e partido bieu aki, pueblo votado na Aruba den eleccion 
di 2021 a duna MEP un total di 20701 voto total. 
Partido Accion21 di sr Mansur a ricibi 3403 total di voto, 
pues e no tin nada di haber cu partido bieu ya cu e cant- 
idad MEP a logra na 2021, ta mas cu 6 bes mas hopi cu e 
partido di Mansur. 


Hulanda ta wordo goberna 
pa VVD cu ta ‘old school’ 


Na IPKO ta pidi pa union y na cas tin desunion 

M 
ientras cu gobierno Hulandes ta presionando islanan 
CAS pa yega na un acuerdo pa loke ta pago di e debe di 
sosten financiero den tempo di pandemia, caminda hasta a 
pone un tipo di ultimatum pa paga e debe aki, e compania di 
aviacion KLM, no ta cumpliendo cu e acuerdo cu e compania 
tin pa e sosten financiero ricibi di mesun gobierno Hulandes. 


Parlamentarionan Hulandes a mustra nan rabia pa e posi- 
cion cu e compania di aviacion aki a tuma caminda entre 
otro Parlamentario Henk Nijboer di PvdA, a bisa cu “KLM ta 
saca nan dede memey pa e pagado di impuesto,” indicando 
cu e placa aki placa di pueblo. 


Contrario na e situacion cu Aruba ta confrontando na e 
momentonan aki cu Hulanda pa pago di e prestamo ricibi, 
caminda no tin un acuerdo ainda con ta bay paga e prestamo 
aki, cu KLM tin tur cos riba papel caba pero e compania ta 
mustrando di no ta kibra cabes di gobierno di Mark Rutte. 


Awor Parlamento ta exigi pa Prome Minister Rutte su gobi- 
erno hiba KLM Corte pa asina nan cumpli cu e acuerdo firma 
ya cu no solamente no ta pagando bek e prestamo, pero e 
compania no ta cumpliendo cu e palabracion pa reduci su 
gasto operacional, ya cu a sigui paga su persona bonus riba 
ganashi pa aña 2022. 


Awe diahuebs Tweede Kamer lo atende cu e asunto aki 


caminda Minister di Finansa Sigrid Kaag, lo bin informa 
Parlamento riba e situacion cu tin pero na mes momento 
Parlamento lo insisti pa gobierno hiba KLM corte pa forsanan 
pa cumpli cu e acuerdo cu tin. 


Pa mustra riba e prestamo cu gobierno Hulandes a duna 
KLM den tempo di pandemia, tin e suma di 2 miljard eurol pa 
asina cubri salarionan durante di e pandemia, pues estilo di 
e proyecto conoci aki na Aruba cu ta FASE. 


Pero e ayudo no a keda te eynan, ya cu KLM bou di cierto 
condicionnan tambe a ricibi otro suma di 3 miljard euro, 
pues en total e compania blauw a ricibi 5 miljard di euro for 
di gobierno Hulandes pa asina por a sigui funciona. 


Ta notabel cu mesun argumento cu CAft ta uza contra di gobi- 
erno di Aruba, gobierno Hulandes ta uza contra di KLM, indi- 
cando cu e hecho cu a exigi e compania pa reduci su gasto 
di personal mas tanto cu por, ta pa evita cu den “futuro” na 
momento cu e compania wordo confronta cu otro crisis, e 
por para riba su pianan. 


Den e caso di KLM ta keda gobierno Hulandes solamente 
e caminda di Corte pa asina forsa e compania cumpli cu 
su obligacionnan ya cu no tin otro forma pa haci esaki, 
manera cu gobierno ta haciendo cu e islanan CAS pa 
medio di un Rijkswet. 


E 
ntrante 1 di juni 2023 e contracto entre dokter di cas B. 
Every y OE AZV ta termina. Ta gradici dokter Brigitte Ev- 
ery pa tur su añanan di servicio medico cu el a sa di brinda 
exitosamente na e aseguradonan di OE AZV. 


Na mes momento, ta haci uzo di e oportunidad aki pa informa 
tur pashent cu servicio medico lo continua. Cuminsando 
1 di juni 2023 e pashentnan di dokter B. Every lo haya 


atencion medico di dokter M. Essed y dokter D. Bislip. E 
servicio ta wordo duna na mesun localidad di semper; esta 
Bernhardstraat 244. Number di telefon ta keda mescos. 


Servicio medico ta tuma luga di dialuna pa diabierna di 
8:00am pa 3:30pm “nonstop” cu excepcion di diaranson. 
Diaranson ta habri mita dia. OE AZV ta desea dokter M. 
Essed y dokter D. Bislip hopi exito. 


Gobierno Hulandes rabia cu KLM 


Compania no ta cumpli cu acuerdo 
haci pa sosten financiero di 5 miyard 


OE AZV ta gradici 
dokter B. Every 
pa su añanan di servicio 

Desaroyo monetario 
D 
en luna di maart 2023, e cantidad di placa den circu- 
lacion a expande cu Afl. 47,7 miyon te na Afl. 5.675,4 
miyon, compara cu februari 2023. Esaki a resulta for di un 
subida den e activo domestico netto (+Afl. 110,8 miyon) y 
un bahada den e reserva di divisa netto (-Afl 63,2 miyon). 


E desaroyo den e activo domestico netto a wordo causa pa 
subida den transaccionnan no relata na credito (+Afl. 83,8 
miyon) y credito domestico (+Afl. 27,1 miyon). E crecemento 
den credito domestico a resulta for di mas credito bancario 
netto na e sector publico (+Afl. 28,7 miyon) y menos credito 
bancario na e sector priva (-Afl. 1,6 miyon). E expancion den 
credito bancario netto na e sector publico ta wordo atribui 
na menos deposito di gobierno (-Afl. 28,5 miyon). 


E bahada den credito bancario na e sector priva ta resul- 
tado di menos credito na consumidor (-Afl. 7,9 miyon) y 
crecemento den credito na hipoteca pa vivienda (+Afl. 4,9 
miyon) y credito na empresa (+Afl. 1,4 miyon). Na maart 
2023, e caida den e reserva di divisa netto a wordo causa pa 
benta netto di divisa di Afl. 406,2 miyon na publico, primor- 
dialmente relaciona cu pago pa importacion, interes, divi- 
dendo, y pa otro servicionnan. Esaki a wordo pa un gran 
parti mitiga pa compra netto di divisa di Afl. 343,0 miyon di 
publico, principalmente relaciona cu entrada for di turismo. 


Inflacion 
E nivel general di prijs, cu ta wordo midi door di e indice 
di prijs di consumo, a registra un subida di 5,9 porciento 
den e luna di maart 2023 compara cu maart 2022. E 
contribuyentenan principal na e aumento aki tabata e cate- 
gorianan “Vivienda”, “Transporte” y “Cuminda y Bebida 
No-alcoholico”. Pa loke ta trata e promedio anual di e tasa 
di inflacion, esaki a registra 6,2 porciento na maart 2023, 
compara cu 6,1 porciento na februari 2023. 


Entrada di Gobierno 
Entrada total di gobierno a suma Afl. 104,3 miyon na maart 


2023, cual ta Afl. 18,0 miyon mas cu e mesun luna di e aña 
anterior. Esaki a resulta for di un subida den entrada di 
impuesto (+Afl. 21,3 miyon) y un bahada den entrada no 
relata na impuesto (-Afl. 3,3 miyon). 


E aumento den entrada di impuesto a wordo causa princi- 
palmente pa mas entrada for di e asina yama “turnover tax” 
(B.B.O.,B.A.V.P.) (+Afl. 9,8 miyon), impuesto riba camber 
di hotel (+Afl. 6,5 miyon), impuesto riba ganashi (+Afl. 3,5 
miyon), impuesto riba divisas (+Afl. 1,8 miyon) y impuesto 
riba importacion (+Afl. 1,2 miyon). 


Turismo 
Na maart 2023, e cantidad di turista a registra 109,295 
turista, cual ta 13.383 mas bishitante (+14,0 porciento) 
compara cu na maart 2022. E mercadonan Norte Americano 
y Latino Americano a crece cu 10.255 bishitante (+12,4 
porciento) y 2.841 bishitante (+56,5 porciento), respectiv- 
amente. Mientras cu e mercado Europeo a cay cu 92 bishi- 
tante (-1,5 porciento). 


Pa mas informacion of un analisis mas detaya, bishita 
nos website (www.cbaruba.org) of tuma contacto cu e 
Departamento di Estadistica di Banco Central di Aruba, tel. 
+297 5252100, e-mail statistics.department@cbaruba.org 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


Activo domestico netto a subi y 
reserva di divisa netto a baha 


Resumen di e Relato Mensual di maart 2023 

D 
ia 30 di mei 2023 partido ReD a cel- 
ebra su 20 aniversario cu su miem- 
bronan na ATIA Buildingden un reunion 
extraordinario. 


Pa e ocasion aki mr. Michiel Bijkerk 
di Boneiro a manda e siguiente 
palabranan di felicitacion: 
“Ta un honor p’ami di a wordo invita 
pa manda un mensahe na Partido RED 
Democratico di Aruba na ocasion di 
su di 20 aña di existencia. Dos biaha 
Partido RED a invita mi den pasado 
pa hiba palabra na miembro- y invita- 
donan di RED. Mi no ta corda over di 
cua topico, pero mi si ta corda cu e 
discusion despues di e charla semper 
tabata habri y positivo. 
Nos ta gradicido tambe pa e esfuer- 
sonan cu Pader Rudy Lampe a haci 
pa sostene partidonan progresivo na 
Boneiro. Pader Lampe y partido RED ta 
manifesta un poder politico/spiritual 
cu nos islanan mester. 


Integridad tabata e prome tema cu RED 
a enfatisa tempo a lanta e partido 20 
aña pasa. Como cu RED ta un partido 
di principio, ta di mes e lo no haya hopi 
voto. Un partido cu no ta cumpra voto, 
no ta haya voto. Esaki no ta algo pa sinti 
berguensa over di dje. Al contrario, 
RED mester ta orguyoso cu RED ta 
considera principio mas importante cu 
voto. Asina RED por keda e consenshi 
di Aruba. E bos cu no ta papia duro, 


pero ta papia berdad. 


Sin embargo, RED a yega di haya 
asiento y hasta a forma parti di gobi- 
erno di Aruba. Pues, te ainda ta posibel 
pa ta sincero y alabes ta politico. No 
ta facil, pero posibel. Mi ta spera cu 
RED nunca lo no perde su principio. Y, 
con cu sea, NO ta posibel mes pa yega 
na resultado bon y duradero, si ta uza 
metodonan malo. Uzando metodo bon, 
bo tin un caminda largo bo dilanti, pero 
ta e unico caminda cu ta bale la pena. 


Mi ta desea Partido RED hopi aña mas 
di bida. No perde fe. Sigui semper riba 
e caminda smal.” 
E palabranan aki di Bijkerk a keda bon 
ricibi pa e publico presente. ReD a 
cumpli cu su principionan, esun cu mas 
voto ta drenta parlamento pa kibra 


cu stempelparlement, y a goberna e 
ministerio di educacion segun reglanan 
di bon gobernacion cu respet pa placa 
di pueblo. Nos ta consciente cu berdad 
y honestidad no ta duna bo voto. Pero 
ReD lo no cay den e tentacion pa laga 
su principionan cay djis pa haya mas 
voto. Esey ta e trayectoria di 20 aña 
di ReD, fiel na su principionan. Awor 
e palabra ta na e votado, e por fin lo 
apoya esun cu ta para pa integridad? 
ReD ta cla pa sigui sirbi e pueblo di 
Aruba. Na final di e reunion extraordi- 
nario di miembronan di 


ReD a relaunch nos website: www.reda- 
ruba.org. 
Tambe por bishita nos FB page renoba: 
Red Democratico Aruba. 
Rudy Lampe, fundado y miembro di 
directiva di ReD 


Felicitacion na partido Red Democratico Aruba 


M 
irando cu temporada di horcan 
ta acercando, Burreau Rampen- 
bestrijding Aruba (BRA) ta anuncia pro- 
nostico pa loke ta temporada di horcan 
2023. BRA ta indica di por spera 12 pa 
17 tormenta den e zona di Atlantico cu 
posibilidad di entre 5 pa 9 horcan. Di e 
cantidad aki ta premira un posibilidad 
di 1 pa 4 horcan cu lo ta den e catego- 
ria di 3-5. 
E nombernan di e horcannan pa tempo- 


rada 2023 ta Ariene, Bret, Cindy, Don, 
Emily, Franklin, Gert, Harold, Idalia, 
Jose, Katia, Lee, Margit, Nigel, Ophelia, 
Phillipe, Rina, Sean, Tammy, Vince y 
Whitney. 


BRA ta pidi comunidad di Aruba pa 
sea alerta durante e temporada aki y 
cuminsa prepara trempan. Pa mas infor- 
macion por subi e pagina di Facebook 
di Bureau Rampenbestrijding Aruba. 


BRA ta anuncia 
pronostico 
pa temporada 
di horcan 

M 
i a tuma nota di un comunicado di prensa di Partido 
MEP ta insinua cu mi no sa ki reunion mi a participa 
aden na Hulanda. Den nan afan pa desacredita oposicion 
nan lo lansa cualkier mentira pa desvia di nan mesun medi- 
ocridad. Awor tur parti di Reino ta ser representa na Tripar- 
tite y IPKO cu un delegado pa fraccion, voorzitter y Griffier. 


Awor na Aruba e partido bieunan (lesa MEP y AVP) ta contra 
adopta esey paso asina e keiromento cu placa di pueblo 
ta caba. Pa colmo net partido MEP cu a bin cu 5 delegado 
Hulanda, un di nan no ta ni miembro di Commissie Koninkrijks 
Aangelegenheden en Buitenlandse Betrekkingen (CKABB), 
kier papia riba representacion. 


Pueblo a paga 75,000 mil florin pa manda Vrolijk, Tromp-Lee, 
Tevereden, Hoek y Berlis (cu no ta ni miembro di CKABB) 
Hulanda pa representa nos pais. Esaki ta mi di cinco 
Tripartite y IPKO dus mi ta compronde e diferencia entre e 
reunionnan miho cu e delegadonan di MEP sigur. Ultimo IPKO 
Voorzitter di Comision, sra. Tromp-Lee, a pone henter Aruba 
na berguensa cu su speech di entrada ta keha cu Arubano 
no tin voto den Tweede Kamer. Vrolijk a lansa cu atakenan 
contra Hulanda y e resultado di esey ta cu awe Hulanda ta 
exigi adoptacion di e RAft pa herfinaciering. 


Loke si ta perhudica Aruba ta e negociacion deficiente di 
tanto gobierno di MEP como Parlamento. Nos tur a mira con 
Aruba a perde 293 miyon florin di inversion fe Hulanda ora a 
pasa di COHO pa un onderlinge regeling. Awor e landspakket 
a keda exactamente mescos pero awor nos no ta haya 293 
miyon florin di inversion, ken a perde Hulanda? Ora MEP 
ta lidera delegacionnan di Aruba a base di compleho luga 
di strategia, ta pueblo di Aruba ta perde. Ora voorzitter ta 
asumi un posicion cu no ta carga pa Parlamento unanimam- 
ente, e mes ta habri su mes pa critica den media local. 


Prome Minister a firma un acuerdo cu Hulanda cual el a kibra. 
Ela kere e tabata masha sabi di cambia COHO pa onderlinge 
regeling pero landspakket a keda mescos y nos a perde 293 
miyon di inversion. Despues cu Aruba a kibra su acuerdo 
cu Hulanda, Gobierno Wever-Croes a purba desvia fe di e 
LAft y hisa pone un deficit di 227 miyon pa 2022 contra tur 
recomendacion di CAft. Aruba mester a bay bao menasa di 
un aanwijzing pa porfin Gobierno di MEP eherce prudencia 
financiero. 


Dus ora delegacion di MEP, den e caso aki Voorzitter di 


Staten, kier bin grita cu Aruba merece herfinanciering sin 
e RAft, mi ta puntra mi mes si e hende nan ki sa reflex- 
iona? Boso gobierno a kibra tur acuerdo cu e mes a firma 
cu Hulanda. Mayoria den Parlamento a pasa un presupuesto 
iresponsabel contra tur conseho y despues ta unicamente 
bao menasa di un KB a dreche y despues Voorzitter di Staten 
kier kere cu Aruba tin credibilidad ainda na Hulanda? 


Luga di Partido MEP saca comunicado di mentira a base di 
un fout den un titulo, nan bay puntra pueblo si ta na su luga 
cu 75,000 MIL FLORIN a wordo gasta pa trece henter un 
delegacion di 5 bin Hulanda. No lo ta posibel pa nan haci 
mescos cu Corsou, Sint Maarten, Eerste Kamer y Tweede 
Kamer y fungi posicion di fraccion prome cu e reunion pa no 
mester bin cu mas cu mitar fraccion? 


E berdad inconveniente ta keda, ta mas facil pa e partido 
bieunan culpa Hulanda cu mira nan mes den spiel pa 
e trayecto di pobresa cu nos pais ta bibando pa ultimo 
decadanan bao nan mando. 


Miguel Mansur (Accion 21) na partido MEP: 


Boso no tin ni berguensa mas? 

P 
arce cu alafin minister Arends a baha for di su 
cabay di arogancia y a baha su tono. Esey ta un 
bon señal pa asina sinta na mesa y pone un punto fi- 
nal na e polemica encuanto cuido di nos grandinan 
na SABA. Minister tabata papia di falta di cuentan- 
an anual di SABA mientras SABA tin su relato finan- 
ciero anual traha. Minister parce di no ta na altura 
tampoco di cuanto costo di bida a subi den e ulti- 
mo 2 añanan entre otro aumento di prijs di Elmar y 
WEB. E minister no ta corda cu su partido RAIZ reci- 
entemente a vota pa exonera un ex minister di MEP 
pa malgastamento di placa di pueblo na balor di 2.1 
miyon florin. Si a hinca e placa den eigenbijdrage pa 
remedi di AZV y SABA sikiera lo a mira cu e placa lo 
a wordo bon inverti den grandinan pa un miho cali- 
dad di bida y no pa scapa un ex minister cu a hinca 
pais Aruba den debe sabiendo cu e no ta rendabel. 
Minister mester puntra su mes si esaki ta integridad? 


Ainda falta e BBO di 7% na frontera. Un otro medida 
pa gobierno saca 40 miyon florin. Con gobierno a 
yega na e cifra aki ainda ta desconoci. Supuestamente 
di e mercado informal? E berdad lo sali na cla. No ta 
un secreto publico cu te dia di awe gobierno no a 
baha gasto y fiesta ta sigui. P’esey placa no ta yega. 


Eric Ras (Curpa): 


Maneho di gobierno ta un atentado formal 
contra siguridad di nos pueblo y nos grandinan 


Gobierno ta sigui ranca placa for 
di cartera di pueblo pa asina sigui 
biaha. Tur e miyones na biaha- 
mento no a trece ningun resul- 
tado pa nos isla. Gobierno mester 
corda riba e vakantieuitkering cu 
gobierno a paga mita na aña 2020 
mientras cu e ambtenaarnan a paga 
henter un aña si a cumpli cu nan 
parti. Gobierno ta gaba cu turismo 
ta miho cu prome cu pandemia pero 
e maneho di entrada di gobierno 
a keda mescos esta ta tira placa 
den un bari sin bom. Riba dje gobi- 
erno ta saca bono pa e suma di 165 
miyon florin na un interes di 6.25% 
cu un termino di 9 aña esta na 2032. 
Asina gobierno ta sigui crea debe pa 
pais Aruba. 


Gobierno ta yen di empleadonan 
publico pero tin departamento di 
gobierno unda tin scarsedad di 
trahado. Entre nan falta di polis 
despues cu pa di 6 biaha den 
ultimo 10 aña no tin opleiding pa 
polis y dentro di poco mas cu 20 
polis lo baha cu pensioen. Ya tin 
un scarsedad di 200 polis. Riba 
dje gobierno ta corta overtime. 
Segun nos por a compronde cu KIA 
falta personal, brandweer falta di 
personal y otro departamentonan. 
Gobierno ta pone siguridad di nos 
pueblo na peliger. 


Parlamento tin 2 ley pa trata prome 
cu bay cu vakantie na juli. Esta e 
ley di BBO di 7% na frontera y e ley 
di matrimonio di mesun sexo. Nos 
por a mira cu na Merca negoshinan 
grandi manera Kohl’s ta hiba un 
perdida grandi pa via di promove 
articulo gender pa muchanan. E 
lugar aki a hay’e ta saca e articu- 
lonan aki paso su benta a cay te na 


suela. Asina tambe Target a hiba un 
perdida di 10 biyon di dollar den 
10 dia y Budlight tambe a perde su 
benta di cerbes na balor di 15 biyon 
di dollar y e pueblo Mericano no ta 
tum’e ni regala. Nos corda Disney 
World, Amazon y Netflix a hiba un 
perdida grandi pa mesun motibo. 
Esaki mester bira un señal pa nos 
gobierno cu e pueblo Americano ta 
keda un pueblo conservador y cu no 
lo biaha pa un isla liberal. Un Target, 
Kohl’s y Budlight nan entrada finan- 
ciero ta mas halto cu di pais Aruba 
y nos ta depende di e turismo di e 
mercado Americano. 


Aruba su economia ta fragil y nos 
tin un gobierno di desastre. Nos tin 
parlamentarionan cu ta bisa di ta 
Cristian pero te dia di awe nan no a 
demostra di ta para pa Dios sino nan 
ta forma parti di un partido cu for di 
2016 a bay contra leynan di Dios y 
asina mes nan ta sigui sostene nan 
partido cu no ta respeta e matri- 
monio crea pa Dios y mucho menos 
ta sali na defensa di nos criaturanan 
indefenso. Tur partido den nos 
Parlamento a bay contra leynan di 
Dios. 


Pronto e husticia di Dios lo baha pa 
via di sostene leynan contra Dios su 
principio. P’esey mes den e proximo 
eleccion pa e pueblo Cristian haya 
reconocimento den nos Parlamento 
e unico alternativa ta partido Curpa 
cu for di un principio a alerta nos 
pueblo riba e partidonan politico cu 
no ta honra Dios y cu ta bay contra 
Dios su leynan. E pueblo Cristian ta 
mayoria y por duna partido Curpa e 
mandato pa sali na defensa di nos 
pueblo. 

R 
ecientemente Sr. Jordan Victoire, cu ta e FIFA Develop- 
ment Officer pa e region di Caribe, a haci un bishita na 
Aruba. E meta di e bishita tawata pa por discuti algun asunto 
operacional concerni cu desaroyo di Aruba como miembro 
di FIFA den cuadro di e FIFA FORWARD PROGRAM pa e ciclo 
2023-2026, pero tambe pa presencia e progreso di stadion 
Guillermo Prospero Trinidad caminda pronto Aruba lo por 
ta huesped di weganan internacional cu un stadion aproba 
door di FIFA. Pa AVB ta di suma importancia pa cumpli cu e 
exigencia aki. Pa motibo cu cumpliendo cu e exigencia aki, 
FIFA lo release fondonan cu AVB ta bin na remarke p’e. E 
fondonan aki lo wordo uza pa mehora e infrastructura di fut- 
bol en general aki na Aruba. Despues di varios reunionnan 
cu FIFA, a logra convence FIFA cu mester inverti fondonan 
den mehoracion di e infrastructura di AVB su clubnan miem- 
bro. Durante e bishita e pone esaki tambe den e Contract of 
Agreed Objectives, cu lo wordo firma entre AVB y FIFA. 


Sr. Victoire a haci uzo di e oportunidad pa su mes tuma nota 
di algun necesidad den infrastructura general di e clubnan 
na Aruba. A determina cu ta existi un necesidad grandi den 
diferente aspecto, di e tipo di tereno cu ta hunga y train riba 
dje, te cu luznan, falta di facilidadnan higienico (toilet facili- 
ties) y tambe mantencion general. Hunto cu Directiva di AVB 
Sr. Victoire a repasa e status actual di tur e clubnan y a haci 
un bishita na algun tereno di club cu den e proximo lunanan 
lo bin na remarke pa algun cambionan sumamente positivo. 


Mester bisa cu tur club cu ta miembro di AVB por spera 
algun mehoracion den un of otro forma den nan infrastruc- 
tura, aunke cu esaki ta bay tuma su debido tempo ya cu e 
rekisitonan di FIFA ta hopi stricto pa por sigura un proceso 
transparente y cu ta cumpli cu normanan di bon goberna- 
cion. 


Tambe mester remarca cu clubnan lo wordo evalua a medida 
di rekisitonan recomenda door di FIFA mes pa por imple- 
menta cambionan a base di un sistema di criterio neutral y 
visibel pa tur hende. Den e lunanan nos dilanti lo inicia cu 
reunionnan cu clubnan miembro y tambe lo ricibi bishita di 
consultanan y expertonan for di FIFA, cu lo guia AVB den e 
trayecto aki. 


AVB ta sumamente contento di por anuncia cu e desaroyo aki 
ta bay conoce cambio pa miho pa tur nos clubnan miembro, 


aunke claro e proceso aki ta uno extenso y lo bay tuma algun 
luna pa por realisa. No obstante e prome stapnan a wordo 
haci y por bisa cu AVB ta mas cerca cu nunca pa cumpli cu 
AVB su meta pa haci cambio structural pa mehora nivel di 
futbol na nos isla. 


AVB a ricibi bishita for di FIFA 


Den cuadro di proyecto pa mehora 
infrastructura di clubnan di futbol 

I 
BiSA, Comite Olimpico Arubano (COA) y Aruba Bank un 
bes mas ta uni pa celebra “Olympic Day 2023” diasabra 
17 di juni, na e cas di deporte na Aruba esta e cede nobo di 
Comite Olimpico Arubano na Vondellaan. 
  
E celebracion di e Olympic Day Run lo conta cu participacion 
den coremento di 200m pa 3000 meter, di mucha di varios 
scol preparatorio, basico y avansa. Ta recorda tur mayor pa 
e muchanan t’ey presente na e ora stipula menciona den e 
carta ricibi hunto cu e pakete. 


Pa prome biaha e Olympic Day Run lo inicia dilanti di e cede 
nobo di COA unda lo recori e area di Vondellaan y bisindario. 
Riba e diasabra aki, e caminda di Vondellaan lo ta parcial- 
mente cera for di Plaza Betico te cu Banco di Caribe. E care- 
danan ta bay tuma luga den e sistema di den grupo, debi 
na e cantidad di participante (750), y e miho tempo overall 
di e prome 3 luganan den cada categoria di edad pa tanto 
mucha muhe como mucha homber ta esnan cu ta wordo 
premia cu medaya. E caredanan lo ta di 6or di mainta pa 
10or di mainta. 


Por inscribi pa cu e Olympic Day Run 2023 na e siguiente 
link:  
https://raceroster.com/events/2023/63472/ibisa-kids- 
and-youth-run-2023 


Na final di cada careda nos muchanan y nan mayornan 
por disfruta di un exposicion deportivo brinda pa e dife- 


rente federacion nan deportivo cu lo expone nan deporte 
den forma interactivo cu nos muchanan. Esaki lo ta e ultimo 
actividad di deporte escolar riba e calendario di IBISA e aña 
aki.  
  
IBiSA, COA y Aruba Bank ta conta riba un asistencia grandi 
pa celebra “Olympic Day 2023”cu e Olympic Day Run 2023 


Olympic Day Run 2023 lo por conta 
cu participacion di 750 mucha 

C 
olornan vibrante, pañanan ‘groovy’ y bon vibracion ta 
loke cu e comunidad di IPA y su invitadonan a trece den 
Eagle Bowling Aruba. E departamento Bureau Voorlichting 
en Sociale Activiteiten di IPA a organisa un actividad social 
pa su studiantenan y personal. Alabes, e actividad aki ta- 
bata un gradicimento pa e cabesantenan y maestronan di 
e scolnan unda e formacion practico di nos studiantenan ta 
tuma luga. IPA ta contento y orguyoso di e colaboracion cu 
e scolnan den e formacion di e futuro maestronan. 


E actividad tabata den forma di un ‘crazy’ bowling cu e tema 
Flower Power. Un tema cu ta recorda nos cu como persona 
nos tin di stima otro y biba na paz cu otro. 
E bowling aki no tabata uno tradicional. E participantenan, 
bao guia di Gewoon Pa Pret Entertainment, a haci diferente 
tarea hunto prome cu tira e bala den e lane. Di e forma aki 
no solamente nos ta crea un espacio pa ciudo y amor propio, 
pero alabes ta enfoca riba teambuilding. E competencia di e 
‘crazy’ bowling tabata den full swing. 


E resultado final ta lo siguiente: 
• Miho hungado di bowling: Shawn Tromp 
• Segundo luga miho hungado di bowling: Charlaynne Santos 
Diaz 
• Tercer luga miho hungado di bowling: Esther Stroucken 
• Miho team di bowling: Power to Flower 
• Segundo luga team di bowling: Team Movecion y Salud 
• Tercer luga team di bowling: Lucky Strikes Ladies 
Palabra di pabien ta bay na Daylan Krozendijk, Esther 
Stroucken, Alwin Lacle, Regine Croes, Merlynne Williams y e 
team Royal Hippes cu a luci espectacular den nan pañanan 
‘groovy’. Boso creatividad y entusiasmo a laga e evento haya 
un briyo extra. 
Nos maestronan seguramente ta conoci pa personanan cu 
ta crea ambiente tur caminda. E grupo cu a resalta cu su 
bochincha ta e maestronan cu a yama nan mes The Groovy 
Teachers. 


E actividad aki seguramente no tabata posibel sin coopera- 
cion di diferente sponsor cu a kere den e evento aki y cu a 
yuda IPA sin pensa dos biaha. 
Nan ta: DShop, Valemarie Skin Care, Royal Car Wash Aruba, 
Granny Mati’s Drinks, Vadavas, Pelican Adventures, Aruba 
Mason Jars, Pooki’s Bodique & Accessories, La Folie Aruba, 
Wow Cosmetica y Fantastic Gardens Aruba. E comunidad di 
IPA no tin palabra pa gradici boso pa boso aporte. Masha 
danki di curason. 


Rebiba e magia y tira un bista riba nos pagina di facebook 
Instituto Pedagogico Arubano pa bo mira potret di e momen- 
tonan inolvidabel capta durante e evento. 


IPA su Flower Power Bowling edition tabata un exito rotundo 

D 
iabierna a tuma luga e ceremonia oficial di inicio di 
Weganan Escolar (WE) 2023. Prome Minister Evelyn 
Wever - Croes a hiba palabra na e ocasion yamando tur 
esnan presente bon bini y deseando tur cu ta participa 
exito. Entre e invitadonan presente tabata Presidente di 
Parlamento Edgar Vrolijk, miembronan di Parlamento di 
Aruba, Minister di Deporte Endy Croes y grupo grandi di 
muchanan hunto cu nan famianan. Premier Wever - Croes 
a haci uzo di e oportunidad pa elogia Minister Croes pa su 
compromiso y trabou duro pa tin continuacion di e WE. 


Prome Minister Evelyn Wever - Croes a expresa cu na 
Aruba hopi biaha ta bon den organisa y cuminsa cu 
un evento, sinembargo ora cu ta bin na continuacion di 
esakinan, sa mira retonan. Aña pasa despues di basta 
tempo tabatin apertura di Weganan Escolar y na e ocasion 
Minister di Deporte Endy Croes a priminti cu ta bay sigui 
cu e Weganan Escolar. Awe hunto cu henter e ekipo 
conhuntamente cu maestro/a nan y tambe scolnan, ta 
cumpliendo cu nos muchanan y dunando continuacion 
na Weganan Escolar. Prome Minister Wever - Croes den 
nomber di Gobierno di Aruba ta gradici cada un persona 
cu ta haci esaki posibel. 


“Cada biaha cu mi hiba un discurso y mi bisa cu Aruba ta 
den recuperacion pasobra economia ta bay bon, turismo 
ta bay bon, finansa ta bayendo miho y desempleo ta 
bahando ta berdad. Pero, bo ta midi progreso di un pais 
ora bo mira su muchanan ta progresa y nos muchanan ta 
progresa mas a traves di deporte. Gobierno di Aruba por 
haci apenas un parti di e trabou, ta danki na trabou duro 
di mayornan, hobennan, docentenan, Parlamentarionan, 
y tur e lidernan den diferente actividad deportivo cu ta 
haci esaki posibel.” 


Premier Wever - Croes a gradici tur cu ta contribui na 
progreso di muchanan, specialmente Minister Endy Croes 
kende ta un persona determina y awe nos tur por gosa 
di e esfuersonan haci. Ohala cu e weganan aki ta hopi 
exitoso pa cada un cu ta participa y ohala cu tin continu- 
acion di Weganan Escolar pa hopi tempo mas. Hopi exito 
pabien y masha danki, Prome Minister Wever - Croes a 
termina bisando. 


Premier Evelyn Wever - Croes na inicio di WE 2023: 


“Bo ta midi progreso di un pais ora 
bo mira su muchanan ta progresa” 


Hopi exito na tur cu ta participa! 

E 
n conexion cu Dia di Prensa, y mi- 
rando e exito di e prome edicion 
di ‘Periodista pa un Dia’ na aña 2021, 
Ministerio di Asuntonan General a dici- 
di di organisa e di dos edicion di evento 
aki e aña aki tambe. ‘Periodista pa un 
Dia’ ta un proyecto importante pa stim- 
ula nos muchanan pa un posibel profe- 
sion den periodismo. 
E aña aki, un biaha mas lo enfoca riba 
nos muchanan di scol basico, ofreci- 
endo nan e oportunidad pa cera conoci 
di un manera practico kico ta e trabou 
di un periodista. E proyecto lo inicia 
na Juni y lo ta riba cada diabierna, na 


unda 4 mucha lo wordo invita na bestu- 
urskantoor pa por haci nan pregun- 
tanan na Prome Minister. E ultimo dia 
di e conferencia di prensa hubenil 
edicion#2, lo trece tur e 20 muchanan 
hunto pa asina haya un rondleiding na 
TeleAruba. 


Pa esnan cu ta interesa pa aplica pa 
participa na e proyecto ‘Periodista pa 
un Dia’, por bay na e link:   https:// 
forms.office.com/r/kXrNkVcebg y yena 
nan informacion y preguntanan cu nan 
ta haya interesante pa puntra Prome 
Minister. E alumnonan cu a wordo 


selecta lo ricibi un e-mail di confirma- 
cion. 


Ban yuda nos muchanan descubri e 
periodista den nan y bira ‘Periodista 
pa un Dia’. Asina nan ta haya un opor- 
tunidad unico pa cera conoci cu Prome 
Minister di nos pais y haci preguntanan 
na e mandatario den e sala di confer- 
encia di Gobierno di Aruba durante e 
di dos edicion di Conferencia di Prensa 
Hubenil na Bestuurskantoor. 


Prome Minister ta invita 
muchanan di scol basico 
pa ta ‘periodista pa un dia’ 

S 
anta Rosa y Minister di Naturalesa, Sr. Ursell Ar- 
ends ta liderando un iniciativa pa promove e po- 
tencial di sector primario na Aruba y mehora siguri- 
dad di alimentacion den Reino Hulandes. Como parti 
di e esfuerso aki ta organisa e conferencia Dutch Ca- 
ribbean Agro Visioning Process, uniendo Gobernan- 
tenan di hermana islanan Corsou, Boneiro, Saba, St. 
Eustasius y St. Maarten. E evento tin como meta pa 
fortifica lasonan y crea un plan concreto pa coopera- 
cion den e sector primario. 


E conferencia agricola lo toca diferente tema entre 
otro miho practicanan, posibilidadnan financiero pa 
sostene agricultornan, evaluacion di maneho exis- 
tente y esfuersonan pa inculca balor pa agricultura, 
pa medio di programa escolar cerca nos muchanan. 
Door di comparti experiencianan y conocemento, e 
dignitarionan y participantenan ta busca strategianan 
innovativo pa duna sector primario un empuhe. 


E Ministernan y representantenan bishitando Aruba lo 
haya un recorido di varios proyecto di sector primario. 
Esaki ta inclui un bishita na e proyecto escolar di 
agroforestry na Prinses Amalia Basisschool, cria di 
cabrito y apicultura, esta cuido di abeha. Ademas, 
lo haya e oportunidad di conoce tecnica innovativo 
di hidroponico y introduccion di especie hibrido di 
pitaya. 


E conferencia lo culmina dia 2 di juni 2023 cu un 
acuerdo pa e implementacion di un plan di accion pa 
cooperacion entre e islanan den Reino, cu un enfasis 
riba siguridad di alimentacion. E acuerdo lo sirbi 
como un guia pa futuro esfuersonan den cada Pais 
pero tambe pa colaboracion entre islanan. 


Aunke e evento ta limita pa dignatario y represent- 
antenan, e resultado di e conferencia lo ser presenta 
y discuti cu cunukeronan y stakehoders local. Den 
e manera aki por haya e punto di bista di agricul- 
tornan, sigurando cu esfuersonan colectivo ta alinea 
cu e necesidadnan di e sector primario y tumando 
decisionnan inclusivo. Hunto por tin crecemento pa 
medio di colaboracion. 


Minister Ursell Arends ta extende su gratitud na 
Santa Rosa pa e coordinacion di e conferencia pa 
asina promove e futuro di agricultura na Aruba. 


Minister Ursell Arends: 


Esfuersonan pa aumenta siguridad di alimentacion den Reino Hulandes 


Dutch Caribbean Agro Visioning Process 

A 
yera, diamars 31 di mei 2023 a tuma luga e reunion di 
tripartiet na Hulanda. Un reunion entre Aruba, Corsou y 
Sint Maarten den preparacion di reunionnan di IPKO. IPKO 
ta Interparlementair Koninkrijksoverleg cual ta un reunion 
cu ta tuma luga dos bes pa aña entre e Parlamentonan di 
Aruba, Corsou, Sint Maarten y Hulanda.  


Geschillenregeling 
Despues di a sinta añanan tras di otro riba e topico aki, ayera 
durante tripartiet porfin a logra un palabracion concreto 
pa loke ta e timeline pa Geschillenregeling. Tur tres isla a 
yega na e palabracion cu prome cu aña 2023 termina lo 
haci entrega oficial di un concepto di Geschillenregeling 
na Gobiernonan corespondiente, un concepto cu tur tres 
isla ta carga. Meta ta cu porfin den Reino nos ta bay tin 
Geschillenregeling conforme articulo 12a di e Statuto di 
Reino Hulandes. Manteniendo e timeline aki, ta haci posibel 
cu pronto por cuminsa encamina e proceso pa realisa e 
consensus Rijkswet pa loke ta trata Geschillenregeling. Nos 
di islanan ABC ta spera cu di berdad despues di tanto aña, 
awo porfin nos por conta cu sosten di coleganan na Den 
Haag pa concretisa e Geschillenregeling aki ‘for once and 
for all’. 


Trafico aereo entre islanan 
E no ta un secreto cu actualmente e prijsnan pa biaha entre 
islanan ta hopi halto y ta haci esaki menos atractivo pa nos 
bishita otro. Pa es motibo e punto aki a bini riba agenda 
na februari ultimo durante IPKO na Corsou. Nos a palabra 
como plataforma di tripartiet cu nos ta bay invita e coop- 
eracion, cu a keda realisa entre aeropuertonan di e islanan 
y Hulanda, pa bin splica e aspecto di connectividad, prijs y 
con nos por logra baha esaki. Nan tin como meta un ambi- 
cion grandi den termino mediano a largo pa logra reduci e 
prijs di biahe entre e islanan. Nos como miembronan kier 
scucha con esaki ta bay ta posibel pa asina nos por bishita 
otro, sirbi otro economicamente y haci’e mas accesibel pa 
bishita otro. 


Te akinan e informacionnan pa loke ta reunion di Tripartiet di 
31 di mei 2023. Awe 1 di juni nos ta ranca sali cu reunionnan 
di IPKO cual lo termina dialuna 5 di juni 2023. Parlamentario 
Tromp-Lee ta contento con e reunionnan ta bayendo y ta 
contento cu e palabracionnan cu ta wordo haci. Ta pidi 
pueblo pa keda pendiente pa mas informacion y update 
directamente for di Hulanda. 


Parlamentario Shailiny Tromp-Lee (MEP) riba reunion di tripartiet: 


A logra palabracionnan concreto pa loke ta 
Geschillenregeling y Trafico aereo entre islanan 


Diahuebs, 1 Juni 2023 
COMUNIDAD 
18 
AWEMainta 


D 
ianan 22 te cu 27 di mei 2023, Camara di Comercio y Industria Aru- 
ba (KvK) den colaboracion cu Departamento di Asunto Economico, 
Comercio y Industria (DEZHI) y Minister di Economia, Comunicacion y 
Desaroyo Sostenibel, a organisa un mision comercial pa Colombia ca- 
minda 22 comerciante, representando 15 compania di Aruba, a bishita 
Bogotá, cu e fin pa conoce y crea oportunidadnan di negoshi cu em- 
presarionan Colombiano. Un record cantidad di empresario Colombia- 
no a reuni durante matchmaking cu e delegacion comercial di Aruba. E 
delegacion comercial tabatin mas cu 100 cita cu comerciantenan Co- 
lombiano y a keda hopi satisfecho cu e calidad di e citanan ricibi. E del- 
egacion comercial aki ta e delegacion comercial mas grandi cu Holland 
House Colombia a ricibi den e ultimo tempo aki. 


Mision comercial 
Durante e mision a duna seminario con pa haci negoshi cu Colombia, a 
bishita un proyecto grandi di agricultura ‘Saenz Fety’ y tur participante 
a participa den matchmaking meetings organisa pa Holland House 
Colombia. Holland House, cual ta e Camara di Comercio bilateral mas 
grandi na Colombia, a yuda organisa e matchmakings entre empresario 
di Aruba y Colombia. E delegacion comercial tabata consisti di varios 
empresario ofreciendo producto y/of servicio den diferente ramo e.o.: 
productonan alimenticio, F&B, importacion di productonan di agricul- 
tura, servicio di training, servicio di imprenta y publicidad, 3D printing, 
ICT, paña y productonan pa cas y construccion. 


Programa 
E programa di e delegacion comercial a cuminsa oficialmente diaranson, 
24 mei 2023, cu e apertura di e Aruba House na Holland House Colombia, 
cual lo sirbi como un punto di conexion entre e comerciantenan di 
Aruba y Colombia. Despues di e inauguracion, e delegacion a wordo 
ricibi door di e team di Holland House. Sr. Gavril Mansur, presidente di 
e directiva di KvK a yama tur e comerciante di Aruba bon bini y a desea 
nan tur clase di exito den e mision comercial. Despues e programa a 
sigui cu presentacion interesante di con pa hasi negoshi cu Colombia, 
unda nan a ricibi presentacion riba diferente topico manera oportuni- 
dadnan empresarial, economia di Colombia, con pa inverti na Bogotá y 
riba e aspectonan cultural di Colombia. Despues di e sesion interesante 
aki, e programa a sigui cu e prome matchmaking meetings. E prome 
dia di e mision a conclui cu un ‘Aruba Cocktail Networking Event’ na 
e residencia di e embahador di Reino Hulandes na Colombia, sr. Ernst 
Noorman, organisa pa Aruba Tourism Authority (ATA) y Holland House, 
en conexion cu e 40 aña di presencia di ATA na Colombia. E delegacion 
comercial a forma parti di e celebracion aki hunto cu diferente stake- 
holders Colombiano. 


E siguiente dia a cuminsa cu un ‘Business Roundtable on Logistics and 
the Cost of Transportation’ na unda 15 diferente compania di carga 
maritimo, integral logistics operators y freight agents tawata presente 
pa brinda informacion detaya tocante e procedemento di carga for di 
Colombia pa Aruba. Entre nan tawata presente representante di: Grupo 
Aviomar, Seaboard de Colombia S.A., Hapag-Lloyd, MAERSK LINE, 
SCHRYVER de COLOMBIA S A S, y FITAC. E mainta a cuminsa cu un 
presentacion di e compania 
Aviomar, den cual a splica con e logistica, prijs y posibilidadnan ta pa 
importa carga for di Colombia pa Aruba. Durante e mainta aki a discuti 


riba e desafionan actual cu companianan di Aruba ta enfrenta na 
momento di importa for di Colombia, particularmente ora importa riba 
scala chikito y cu carga consolida. Comerciantenan presente di Aruba a 
comparti puntonan critico di e desafio actual pa trece carga Aruba for di 
Colombia y con pa procede eficientemente cu solucionnan. Presidente 
di KvK, sr. Gavril Mansur, como tambe director di Holland House, sr. Jan 
Willen van Bokhoven, a sostene e remarkanan di e empresarionan. Den 
ora di merdia te cu atardi e delegacion a sigui cu e matchmaking meet- 
ings. E companianan di carga di Colombia ta desea di haya mas infor- 
macion tocante e tipo di carga, e volumen di carga y e frecuencia di 
importa carga for di Colombia pa asina por yega na un solucion efici- 
ente y haci importacion di producto for di Colombia uno posibel riba 
un scala mas grandi. Anochi a brinda e delegacion un oportunidad 
unico pa experiencia cuminda local di Colombia na e famoso restau- 
rant ‘Andrés Carne de Res’ na unda e delegacion por a gosa di un dushi 
cena den un ambiente cultural. 


Diabierna mainta a cuminsa di biaha cu mas reunion di matchmaking 
cu empresarionan di Colombia. Tur empresario a haya e oportunidad di 
sinta cu companianan di Colombia, unda durante e sessionnan, ambos 
a haya oportunidad pa cera conoci cu otro. Durante e reunionnan aki, 
diferente palabracion pa futuro cooperacion a inicia. Despues di lunch, 
un parti di e grupo a sigui cu un bishita na e compania di agricultura 
Sáenz Fety, cual ta un compania enfoca riba solucion innovativo y cu 
amplio experticio den e sector di agricultura. 


Durante e mision comercial, Sr. Gavril Mansur, presidente di KvK, a 
asisti na varios reunion, conhuntamente cu Minister Geoffrey Wever, 
pa fortalece e lasonan comercial entre Aruba cu Colombia. Diamars, 
23 mei 2023, Sr. Mansur, conhuntamente cu e delegacion di Minister 
di Economia, Comunicacion y desaroyo Sostenibel, a bishita e exposi- 
cion titula: ’20 objetos, una historia de Aruba y Curazao’ na Biblioteca 
Luis Angel Arango, riba un invitacion di Sr. Ernst Noorman, emba- 
hador di Reino Hulandes na Colombia. E exposicion a keda organisa 
pa Embahada Hulandes pa asina dedica atencion na e relacion di Reino 
Hulandes cu Colombia. 


Diaranson merdia, sr. Mansur conhuntamento cu Minister Geoffrey 
Wever, a reuni cu sra. Ana Milena Cortazar, representante di Asociación 
Nacional de Industriales (ANDI). ANDI ta un organisacion priva cu ta 
representa e interes di comerciantenan Colombiano y ta fungi como 
bosero pa promove y defende e interes di su miembronan. 


Tambe sr. Mansur a duna e Embahador di Reino Hulandes na Colombia, 
sr. Ernst Noorman, den nomber di KvK, un pintura di Aruba ariba canvas, 
como gesto pa su amabilidad y hospitalidad na nos comerciantenan 
durante nan bishita na su residencia. 


Gradicimento 
KvK kier a gradici Minister Geoffrey Wever, DEZHI y Holland House 
Colombia pa e gran colaboracion cu a haci e mision comercial aki uno 
sumamente exitoso. Alabes KvK ta gradici ATA inmensamente pa e invi- 
tacion na e celebracion di 40 aña di presencia di ATA na Colombia. 
Tambe un danki na tur e comerciantenan di Aruba cu a participa na e 
mision aki y a haci e mision uno sumamente exitoso! 


KvK ta sumamente contento cu e resultado di e mision, y ta sigui 
contribui na busca oportunidadnan pa empresario local y aporta na e 
promocion di nos isla como un destino empresarial. Por wak potret di 
e mision ariba nos facebook page: www.facebook.com/arubachamber. 


Mision Comercial 
Aruba – Colombia Exitoso 

U 
n delegacion consistiendo di tur e 
fraccion di Parlamento di Aruba ta 
na Hulanda pa e reunionnan di Tripar- 
tite y IPKO for di 31 di mei te cu 5 di 
juni binidero. E reunionnan di Tripartite 
tin como meta pa fortifica e lasonan 
entre e islanan CAS (Corsou, Aruba y 
Sint Maarten) y pa asina hunto deba- 
ti riba topiconan cu te concerni e isla- 
nan Caribense aki. E reunion di Tripar- 
tite a tuma luga riba 31 di mei na Den 
Haag Hulanda. Den e reunion di Tripar- 
tite a bin algun punto di agenda impor- 
tante pa loke ta concerni e tres islanan 
aki como paisnan autonomo den Reino 
Hulandes. 


Trafico aereo entre CAS 
E trafico aereo entre tanto e islanan CAS 
y BES (Boneiro, St. Eustatius y Saba) 
pa basta tempo caba no ta optimal. 
Esaki debi na e mal conectividad entre 
e islanan, prijsnan demasiado halto 
y otro factornan cardinal den mundo 
di aviacion. Durante di e Tripartite 
e islanan CAS a bay di acuerdo cu 
mester trata e topico aki cu diligencia 
y urgencia pa asina bin cu solucionnan 
duradero pa e trafico aereo den e parti 
Caribense de Reino Hulandes. E topico 
aki ta keda un asunto compleho cu tin 
factornan economico, huridico, finan- 
ciero, tecnico y operacional. Posibel 
solucionnan ta entre otro reduci tari- 
fanan di airport tax entre e islanan, 
ofrece mas liberalisacion di e trafico 
aereo, facilita e fluho di pasahero, intro- 
duci un ley di proteccion di derecho di 
pasahero (cu porcierto tin un concepto 
traha caba na Aruba), introduci un 
ley di supervision economico y finan- 
ciero pa e companianan di trafico 
aereo. Den e Chicago convention, ta 
considera biahenan interinsular como 
internacional y no domestico. E factor 
aki tambe ta haci cu e prijsnan ta bira 
mas caro. Kico lo ta e rol di parlamen- 
tonan? Con nos como plataforma di 


Tripartite por haci pa mehora esaki? 
A propone pa invita DCCA (Dutch 
Caribbean Corporation of Airports) pa 
t’ey presente na e proximo Tripartite y 
duna un presentacion y asina scucha 
e plataforma di Tripartite y cuminsa 
traha riba e solucionnan pa e trafico 
aereo den e parti Caribense de Reino 
Hulandes. 


Geschillenregeling 
Pa hopi aña caba tin negociacionnan 
pa bin cu un geschillenregeling (solu- 
cion di disputa). Pa tanto aña esaki no 
a logra of keda concretisa debi cu sea 
un di e islanan of Hulanda no tabata 
di acuerdo cu e concepto di e solu- 
cion di disputa. Sinembargo, den e 
Tripartite aki porfin a yega na un ‘time- 
line’ den cual e islanan CAS ta desea 
di traha y asina pa despues presenta 
e concepto na Hulanda. E prome paso 
lo ta cu Aruba lo manda e concepto cu 
e conseho di DWJZ pa tanto Corsou y 
Sint Maarten. Siguientemente cada 
Parlamento lo trata e concepto den nan 
seno y lo duna feedback. Lo manda e 
concepto y feedback pa gobiernonan y 
lo manda esaki pa e Rijksministerraad 
na Hulanda. Asina e palabra den 
Tripartite cu pa final di 2023 e proceso 
di e geschillenregeling mester cana su 
caminda pa despues yega na e deci- 
sion final. 


Studiantenan na Hulanda 
Un punto hopi importante cu a bin 
dilanti den reunion di Tripartite ta e situ- 
acion di e studiantenan cu ta bibando 
na Hulanda. Asina a bin dilanti cu e 
factornan entre otro di vivienda, seguro, 
lenguahe, escogencia di estudio hopi 
biaha ta un peso pa e studiantenan. E 
factornan aki ta pone cu e proceso di 
siñamento ta bay poco poco y e studi- 
ante ta bira sea emocional, depresivo 
of desespera pasobra e no ta wak un 
progreso. Tur esaki ta retonan cu lo 


mester atende cu nan sea na e isla mes 
di unda e studiante ta bin of via di e 
representacion di e isla na Hulanda, por 
ehempel Aruba Huis. Asina e islanan 
CAS a señala algun punto en comun 
y nan lo presenta nan durante di IPKO 
na e Tweede y Eerste Kamer di Hulanda 
y un biaha mas na e gobiernonan di 
e respectivo islanan. Seguramente e 
delegacion di Aruba, principalmente e 
fraccion di MEP ta boga pa un ayudo y 
sosten duradero pa nos studiantenan 
cu ta leu di nan cas. 


Preparacion pa IPKO 
For di 1 te cu 5 di juni lo tin e 
reunionnan di IPKO (Interparlementair 
Koninkrijksoverleg) na Den Haag. Den 
cuadro di e reunionnan aki, segura- 
mente tanto e puntonan ariba menciona 
y algun mas entre otro siguridad di 
dato, sclavitud y colonialismo y cambio 
climatico lo bin dilanti y keda trata 
hunto cu e Parlamento di Hulanda. E 
combersacionnan y cooperacion entre 
e islanan CAS y Hulanda lo mester 
resulta den solucionnan specifico pa e 
retonan cu ta biba actualmente bou di 
e islanan CAS y na Hulanda mes. 


Parlamentario Ricky Hoek (MEP): 


Tripartite trahando na solucionnan concreto 

P 
ayroll Pro HRM , e lider den software pa pay- 
roll y recurso humano, recientemente a de- 
mostra e ‘Employee and Manager Self -Service 
Portals’ y ‘Mobile app’ durante un presentacion 
exclusivo teni na e prestigioso Aruba Marriott 
Resort & Stellaris Casino. 


E evento, atendi door di HR profesionalnan, 
ehecutivonan y expertonan a destaca Payroll 
Pro su compromiso pa revoluciona HR manage- 
ment door di tecnologia moderno cu un enfoke 
riba e usuario. E ‘Employee and Manager Self- 
Service Portal’ y ‘Mobile App’, desaroya door di 
Payroll Pro su ekipo di programmeurnan local, 
ta ofrece un plataforma comprensivo y intuitivo 
pa optimalisa procesonan di HR, pa expande 
e participacion di empleadonan y pa provee e 
managernan cu informacion real- time door di e 
dashboardnan. 


Un di e caracteristicanan clave di e portals y e 
app ta e integracion perfecto di tur funcionnan 
HR esencial, asina facilitando empleadonan 
acceso na nan informacion personal; payslips, 
wage tax cards, absenties, vakanties, overtime, 
company policies y hopi mas. Alabes e ta haci 
e trabou di un HR manager mas liher door cu no 
tin peticion ta drenta via e-mail of via formulario, 
asina eliminando e uzo di papel pa e trabou aki, 
y mas importante pa medio di approval e mutatie 
por bay di biaha den e payroll. 


Tambe a mustra e Manager Portal cu ta percura 
pa managers por maneha nan mesun ekipo mas 
direct, por monitor employee performance, haci 
evaluacionnan y performance reviews y inicia HR 
workflows, tur esaki di un single user-friendly 
tool. 


Durante e presentacion, Keila Heyer, HR di 
Nagico Aruba a duna su experiencia positivo 
con su compania ta uzando e mobile app y e 
self-service portals: “E app y manager portal ta 
accessible mescos nos Road Service 24/7 cual 
ta haci e proceso pa empleado y team di maneho 
semper up to date in “real-time”. 


{Cont. na siguiente pagina} 


Payroll Pro HRM ta revoluciona HR management cu su 
Mobile app y Management & Employee Self Service Portals 

Jane Wever-Vermaas di VCC International NV 
distribuidor di Payroll Pro HRM: “Como rubiano 
nos por ta sumamente orguyoso cu Payroll Pro 
HRM ta e programa pa payroll y HRM mas uza 
y confia den ful Caribe, Surinam, Jamaica y 
Guyana. Nos meta ta pa provee organisacionnan 
cu e herment necesario pa nan por optimalisa 
nan procesonan di HR, engrandece e satisfac- 
cion di nan empleadonan, y mas importante pa 
mehora e maneho y e exito di e compania. Nos 
huespednan por a mira con e innovacion aki di 
Payroll Pro ta facilmente adapta na cada organ- 
isacion su necesidadnan unico. 


Masha danki na tur esnan cu tabata presente 
y nos kier a extende un danki di curason na e 
ekipo di Aruba Marriott Resort & Stellaris Casino 
pa unabes mas ta anfitrion ehemplar pa nos 
presentacion. 
Pa mas informacion tocante Payroll Pro HRM y su 
solucionnan innovativo, por bishita www.payroll- 
prohrm.com of email Jane Wever-Vermaas na 
VCC International na info@vcc-int.com of yama 
583 - 7072 


{Cont. di pagina anterior} 

D 
iasabra awor 3 di Juni for di 9or di mainta pa 3or di 
atardi, Aruba Lions Club ta organisando su “Health 
Fair 2023” na su club situa na Engelandstraat 11 na 
Eagle. 


Aruba Lions Club cu mas di 75 aña sirbiendo comu- 
nidad cu diferente proyectonan y yudansa pa esnan 
den necesidad, e weekend aki riba diasabra lo tin su 
“feria di salud” caminda lo tin 5 seccion medico pa tur 
persona cu tin e necesidad pa haci un control den un di 
e partinan aki y ricibi su servicio completamente gratis. 


E seccionnan cu lo tin ta, control di presion di wowo y 
control di catarata cu ta e parti di wowo. 
Tambe lo tin control di oido cu lo tuma luga den edificio 
di FEPOH pa su mes empleadonan cu boluntariamente 
lo haci e examinacion y lo wordo asisti pa Quota Club 
cu lo por haci e parti di conscientisacion. 


Pa e parti di control riba diabetisch y colesterol lo ta 
presente Xavier University cu lo yuda den esaki y alabes 
controla presion. 
Mary Joan Foundation lo ta presente cu su ekipo di 
mediconan cu ta bay haci e trabou di examinacion y 
conscientisacion riba cancer di pecho. 
Locual no ta falta ta e proyecto di “Smile Mobile” di 
Aruba Lions Club mes cu lo ricibi e dentadura di nos 
grandinan pa por haci e limpiesa necesario durante e 
dia. 


Nos por a mira cu ya trabounan di preparacion a cuminsa 
na e club pa asina ricibi diasabra awor tur persona cu 
ta den e necesidad pa haci un control medico y asina si 
constata cualkier desviacion den esaki por ta na tempo 
pa haya un conseho pa sigui cu un control mas avansa. 
E meta di e “Health Fair 2023” ta pa conscientisa comu- 
nidad pa biba saludabel door di keda controla y ricibi 
e consehonan necesario pa mantene un curpa sano, 
manera e lema di e actividad aki ta bisa “Be Healty, Be 
Happy”. 


Pa Aruba Lions Club esaki ta un proyecto mas cu nan 
ta presenta pa comunidad y ta gradici di curason tur 
companianan, organisacionnan y tambe personanan 
individual cu ta para banda di e miembronan di Aruba 
Lions Club pa coopera den e trabou boluntario aki cu e 
club ta aprecia masha hopi, y ta nos tur hunto ta haci 
un actividad asina posibel. 
Aruba Lions Club ta warda boso diasabra y yega 
trempan pa por haya bo turno pa control. 


Dia pa controla salud organisa pa Aruba Lions Club 

I 
nteres tabata grandi pa e di tres edicion di Finansas Den 
Mi Hogar, e biaha aki na Oranjestad. Despues di 4 sesion 
cu a enfoca riba con pa maneha bo finansa personal, e di 
tercer grupo di participante a ricibi nan certificado pa e cur- 
so Finansas den mi Hogar. E proyecto Finansas Den Mi Hog- 
ar a wordo organisa y financia door di Minister di Economia 
Minister Geoffrey Wever y desaroya y duna door di Funda- 
cion Plan di Bida. 


E siguiente districto pa e curso Finansas den mi Hogar lo 
ta Savaneta. Registracion ta completamente gratis, pero 
cupo ta limita. Pa mas informacion por tuma contacto cu 
Fundacion Plan di Bida na telefon 5688848 of email finansas- 
denmihogar@gmail.com 


Un decision pa cumpra of spaar of ambos, tin un impacto 
riba bo cartera, awe y den futuro. Tur dia nos ta tuma deci- 
sionnan cu ta afecta nos cartera. Awe bo por fia pa cumpra 
un wasmashin of realisa e biahe di bo soño pero cu e real- 
idad cu tur luna y pa un periodo defini, un parti di bo budget 
ta bay pa paga e fiansa. E debe ta pone un presion extra tur 
luna riba bo cartera. E situacion lo bira preocupante si bo 
gastonan ta mas hopi cu bo entrada. Un sondeo di Banco 
Central di Aruba “The Financial Wellbeing Household Survey 
2021” ta indica cu na Aruba 3 for di 10 hogar ta gasta mas di 
nan entrada tur luna. E desaroyo preocupante aki ta mustra 
e necesidad di brinda mas informacion con pa maneha nos 
cartera mas consciente. 


Finansas den mi Hogar ta un curso di educacion financiero 
cu ta consisti di 4 sesion cu tema manera con pa spaar, kico 
lo pasa ora no por paga debe mas, e importancia di tin meta 
den bida y kico ta e distincion entre luho y prioridad segun 
bo entrada. E curso lo wordo duna den tur districto. E prome 
curso a tuma luga Paradera, despues na San Nicolas y awor 
tabata e turno pa e tercer grupo di ciudadano ricibi nan 
certificado den districto di Oranjestad. 


Minister Geoffrey Wever ta gradici cada ciudadano cu nan 
participacion, un participacion cu sigur lo contribui na nan 
desaroyo y bienestar personal y ta gradici Fundacion Plan di 
Bida pa e manera excelente cu nan a duna e curso aki. 


“E interes y participacion di nos ciudadanonan na e cursonan 
ta mustra cu educacion financiero ta importante y un nece- 
sidad y ta p’esey tambe mi maneho ta pa ofrece esaki gratis 
na tur participantenan y asina duna un apoyo grandi na 
nan desaroyo y desaroyo di nos comunidad y pais”, segun 
minister Geoffrey Wever. 


Minister Geoffrey Wever: 


52 ciudadano a completa e curso “Finansas Den Mi Hogar” 

Fortaleza pa Famia 


DIOS mester ta na prome luga den nos bida, den nos curason, y mas cu tur cos den henter nos famia. 
Asina cu nos tin cosnan cu ta mas importante cu Dios den nos bida, nos ta cay den idolatria, esey ta nifica cu material 
of hende a reemplasa Dios den nos bida. 


Palabra di Dios ta bisa asina aki : Ma busca e reino di Dios y su husticia y tur e cosnan aki lo wordo añadi na boso (Mateo 
6:33). 
Nos ta bibando den tempo trabahoso, caminda hende a pone nan mes dilanti di, Dios, nan ta biba pa nan mes, y ta 
reconoce nan mes (2 Timoteo 3 :1-5). 


Yiu chikitonan warda boso di idolonan (1 Juan 5;21). 
Awendia sin cu bo ripara, bo por tin un idolo den bo bida, pasobra idolo no ta solamente imagen traha di piedra, palo, 
brons of glas, pero den bo mente bo por tin algo, un creencia cu no ta boluntad di Dios, of algo cu ta purba cambia Dios 
su naturalesa, , of un capricho, cu bo ta halsa mas cu Dios, y hasta bida inmoral por comberti su mes den bo idolo. 


Si boso a wordo lanta cu Cristo anto, sigi busca e cosnan di ariba, caminda Cristo ta, sinta na man drechi di Dios. Pone 
boso mente riba e cosnan di ariba, no riba e cosnan cu ta riba tera (Colosensenan 3:2. 


Ora hende ta busca grandesa y fama pa nan mes sin duna e Gloria na Dios, y nan ta pensa cu nan ta den luz, scuridad ta 
rondona nan, pasobra asina tur orguyo y falta di temor di Dios ta cuminsa crece y yega na idolatria. 


Ora hende kier ta prome den tur cos, sin duna ningun aprecio pa Dios, Dios lo aparta su mes y para wak te na unda bo 
por yega, pasobra nos tur mester sa cu den tur cos Dios mester tin e prioridad. 


P’esey confia den Señor cu henter bo curason y no depende riba bo propio comprendemento (Proverbionan 3:5). 


Lo mi bendiciona Señor kende ta duna mi conseho, tambe mi curason ta instrui mi den oranan di anochi. Mi a pone Señor 
semper mi dilanti, pasobra E ta mi man drechi, lo mi no wordo movi (Salmo 16:8). 


Asina Dios ta bo prioridad, stress, depresion, amargura, y ansiedad no tin luga den bo curason, pasobra caminda e 
Spirito di Dios ta, eynan tin libertad, ta e Spirito di Dios ta esun cu tin tur control ora abo haci Dios e prioridad di bo bida. 


Mientras cu bo ta landa den dos diferente awa, of bo ta come di dos diferente mesa, bo no por experencia e grandesa di 
Dios den bo bida, pasobra amistad cu mundo ta enemistad cu Dios (Santiago 4; 4-6). 


Ora bo duna Dios su prome luga den bo bida cas y matrimonio, Dios lo traha un trankera rond di bo hogar y enemigo tin 
di para leu di bo hogar, pasobra di aleu e lo ripara y reconoce cu bo hogar ta teritorio di Dios. 
Cuanto hende awendia no ta gara asina fuerte na e mundo, y no tin control mas riba nan bida, pasobra scuridad a avansa 
y awor scuridad ta domina den nan bida, y tur locual nan ta busca ta apoyo di hende, y nada di Dios. 


E a bisa nan: Boso ta esnan cu ta hustifica boso mes den bista di hende, ma Dios conoce boso curason, pasobra loke ta 
di masha hopi balor pa hende ta abominabel den bista di Dios (Lucas 16:15). 


Sinceramente Pastor Marcel Balootje 


Ora Dios ta nos prioridad, 
Dios mes ta libra nos di tur dificultad 

DIAMARS anochi rond di 8’or a sosode un accidente entre un autobus y un 
Sylvia. E accidente a sosode ariba e crusada cu ta bay pa Rooi Afo.  Locual a 
sosode tawata cu e autobus lo a caba di baha un pasahero, y a bay bira. Na 
e momento eynan e auto preto(Silvia) tawata biniendo di pabou pa bira den 
e caminda cu ta bay pa Rooi Afo. 


Ey ta unda e la dal den e banda robes di e autobus. Segun nos a compronde 
for di chauffeur di e autobus e tawata tin basta pasahero. Un señora a resulta 
herida y ambulance tawata necesario pa atende cu e señora. Na yegada di 
Paramedico nan a opta pa hiba e señora di edad pa Hospital, unda e lo wordo 
controla mas extensamente. 


Takelwagen mester a presenta pa por move e Silvia for di memey di caminda. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Ray Kelvin Zambrano 
*18-12-1996 †28-05-2023 


Na nomber di su: 


Tata: Rafael Zambrano 
Mama: Sandra Zambrano – Carrero 


Pareha: Gabriëlle Ponson 


Rumannan: 
Lisandro Zambrano 
Samir Zambrano & Ameline Zambrano - Maduro 
Oriana Zambrano 


Sobrino(a)nan: 
Xander Zambrano 
Zane Zambrano 


Wela cu Welo: 
Josefina Carrero Marquez & Francisco Carrero † 
Olga Burgos & Ramon Zambrano † 


Omonan: 
Antonio Chacon 
Clovis Carrero & Erna Calvo 
Sandro Carrero & Erika Paredes 
Gerardo Zambrano 
Alejandro Zambrano 


Tantanan: 
Belkis Carrero 
Nerza Carrero & Antonio Gafaro 
Lolique Carrero 
Raquel Carrero 
Mayela Zambrano & Ramon Ali 
Morela Zambrano 
Nerza Burgos 


Suegra: 
Eric (Ricky) Ponson & Anneliese Ponson Schotborgh 


Swa y cuñanan: 
Curtis Ponson 
Mary-Ann Ponson - Briceño & Rayon Briceño 
Jonathan Ponson 
Allyson Ponson - Winterdal & Joseph Winterdal 


Primo y primanan: 
Darwin Chacon, Darly Chacon, Charlye Contreras, 
Mariangel Contreras, Leonel Contreras, Francisco Angel, 
John Gafaro & Patricia Carrero, Jonathan Gafaro, Ryan 
Gafaro, Jose Gafaro, Yael Gafaro 
Nercy van Leersum - Gafaro & Maurice Van Leersum, 
Ylana van Leersum 
Yamila van Leersum, Yasmina van Leersum, Lolimar 
Angel †, Jhorgelys Delgado, Yorlianny Rubio, Jean 
Carlos †, Juan Carlos Angel & Alba Angel 
Dylan Angel, Yariany Sanchez, Juan Jose Sanchez, Juan 
Diego Sanchez 
Ricardo Sanchez, David Carrero, Junior Carrero, 
Claudia Carrero, Camila Carrero, Carlos Carrero, 
Milton Zambrano, Jesus Zambrano, Endrina Zambrano, 
Samuel Zambrano, Antonio Ali Zambrano, Jesus Daniel 
Zambrano, Kaerin Zambrano, Paula Zambrano, Cristian 
Zambrano, Geraldine Zambrano 


Demas famia, amigo y amiganan: Famia Croes, Famia 
Maduro, Team di Sv Unistars, Famia Boye, Famia Garcia 


Colega nan di Salt & Pepper 


Despensa nos si den nos tristeza nos por a lubida un of 
otro persona 


Ta invita tur famia, amigo-amiganan y demas 
conocirnan pa asisti na acto di entiero cual lo tuma 
luga diabierna 2 di juni 2023 na Misa Sagrado Curason 
na Savaneta di 2or pa 4or di atardi. 


Despues lo sali pa Santana Catolico na Savaneta. 


Señora sinta den autobus herida 
den accidente di trafico na Meiveld 


Diahuebs, 1 Juni 2023 

“Lo jega e ora cu tur esnan cu ta den graf lo 
tende su stem y lo sali afo “ 
Huan 5:28-29 


Cu tristeza na nos curason nos ta anuncia cu 
a fayece inesperadamente nos tata, opin, 
ruman y omo stima : 


Sr.David 
Emanuel Boekhoudt 
*01 Mei 1953 - †28 Mei 2023 


Na nomber di su: 
Mayornan: 
†Johannes Boekhoudt 
†Augustina Maria Brete -Boekhoudt 


Yuinan: 
David Jr. Boekhoudt y jui 
Jeanick y Noelia Boekhoudt- De la Rosa y 
juinan 
Jennifer Boekhoudt y Saul Daké y juinan 


Nieto y Nietanan: 
Iquion Boekhoudt, Dyon Boekhoudt, Davienne 
Boekhoudt, Jeanylaine Boekhoudt y Qiara 
Daké 


Rumannan: 
†Joanna Farro-Boekhoudt 
†Hose Boekhoudt 
†Calmero Boekhoudt 
†Efrain Boekhoudt y Mayra Almanzar 
Theofilo y Carla Boekhoudt -Boekhoudt 
Lina Boekhoudt 
Jolanda Boekhoudt 
Ruben Boekhoudt 
Reina y Roy Brete-Boekhoudt 
Franklin Boekhoudt na Hulanda 


Ex casa: 
Lourdes de Cuba 


Suegro y Suegra: 
†Adelberto 
†Imelda Theresita de Cuba –Giel 


Tur sobrino y sobrina nan, primo y prima nan, 
swa y cuñanan, comer y comper nan, ihanan, 
bisiñanan, conocirnan na Aruba y Hulanda, 
colega di teamnan di domino, ex coleganan 
di Controleur di Casino y Caribbean Cinemas. 


Amigo di cas: 
Nacho Gomez 


Demas famia: 
Boekhoudt, Brete, Farro, De Cuba, Daké, De 
la Rosa, Werleman, Koolman, Kock, Giel, van 
Cleef, Lampe, Croes, Da Silva, Luydens, Ruiz, 
Lacle, Britten, Everon, Thode, Kelly, Tromp, 
Paesch, Hernandez, Webb, Carrasquero, 
Perez, Leest, Almanzar, Henriquez, Maduro. 


Ta invita pa asisti na acto di entiero cual lo 
tuma lugar diabierna 2 Juni 2023. For di 2or 
pa 4or di atardi defunto ta reposa den Misa 
catolico St. Anna na Noord sigui pa cremation 
na Aurora Funeral Home den seno familiar. 


Nos ta lamenta cu despues di entiero nos lo no 
por ricibi bishita di condolencia na cas. 
Nos ta pidi nos disculpa si den nos tristeza nos 
por a lubida di menciona un of otro famia, 
conocir of amistadnan. 


Laga tur loke ta spera mi ta bunita 
Laga tur locual cu mi encontra na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu inmenso tristeza nos ta participa fayecimiento di 
nos tata, welo, bisawelo, ruman,y omo stima 
Eleusipio 
Bibiano Croes 
“Loy of Eloy” 
*17-1-1942 - †28-5-2023 


Na nomber di su yiunan: 
†Vilma Croes 
Sandra y Rosini Ras (Urbino) 
Humphrey Croes 
Marion y Rofelix (Rofi) Vargas 


Nieto y nietanan cu ta su preti wowonan: 
Armand Figaroa y Luisenne 
Joshua Figaroa y Lady 
Gislane Ras 
Stacey Ras y Ricky 
Rosini Ras 
Sharisma Croes y Edward 
Estephany Croes y Marcolino (Marco) 
Nayeli Croes y Milagro 
Maurits Croes y Wilmary 
Marc Zara 
Mihaila van der Linde 


Bisanieta y bisanietonan: 
Lou-Ella, Lya-Luna, Ashton, Leiny, Ileina, Kayl’n, Dylan, 
Dyon, Devin 


A stimanan manera yui: Netty y Shaundrey Kock , Lisa 
y Franklin Eckmeyer y yuinan Franklin Jr y Elizion 


Amigo(a) mas jega di cas: Joyce Dijkhoff, Jacqueline 
Caster, Rodney v/d Linde 


Amiga(o) nan di cas:Imelda, Tony y Juni 
Mama di su yiunan: †Aurora Croes 


Rumannan: 
† Arturo (Tuyo) Croes y Theresita Kelly Croes 
†Aida Erasmus-Croes y †Benito Erasmus 
†Dora Croes y †Angel Croes 
Elsa Croes y †Chido Croes 
Subrina y subrinonan: 
Mildred y Arcadio Figaroa y famia 
Ligia Croes y famia 
Suzie Croes y famia 
Aletta van der Horn y famia 
Yvonne y Edwin Tromp 
Henky y Mayra Croes y famia 
Sonny y Ivis Croes y famia 
Aureen y Roly Werleman y famia 
Wimpy y Marlene Croes y famia 
Miriam y Giovanni Alders y famia 
Alex y Angela Croes y famia 
Ivette y Monty Croes y famia 
Susette Croes y Mirouska y famia 
Elton Croes y Richeline 


Sua y Cunanan, tur su ihanan, primo y primanan, 
amigo y amiganan,conocirnan di cas y demas famia 
Croes, Ras, Vargas, Figaroa, Zara, Van der Linde, 
Carvajal, Erasmus, Kelly, Nava, Caster, Koolman, de 
Cuba, Jansen, Van der Biezen. 


Diahuebs 1 di Juni 2023 nos tata lo ta resposa na 
Aurora Funeral Home for di 9’or pa 11’or di mainta y 
despues lo Sali bai pa santana Catolico na Paradera. 


Condolencia lo tuma lugar Diaranson, 31 di May 2023 
di 7-9 pm na Aurora Funeral Home. 


Lo bay tin 3 Santo Sacrificio di Misa pa nos defunto 
stima dia: Diabierna 2 di juni, Diasabra 3 di Juni pa 
7’or di anochi y Diadumingo 4 di juni pa 5:30 di atardi 
na Misa Santa Filomena na Paradera. 
Diadumingo despues di misa lo tin un oracion na cas 
Paradera 162 B 


“Mi kier alaba Bo Señor di henter mi curazon”. 
Salmo 9:1 


Conforme cu boluntad di Dios y agradecido pa tur 
locual e la hasi y significa pa nos a bay drumi den 
paz di Señor, nos mama, wela, bisawela y tanta 


Sra. Vda. Jesusita 
Franken-Luydens 
Cariñosamente yama: 
“Mama”, “Mama Chita”, 
“Chuchi”, “Pepe Chita”, “Susita” 
*24-12-1930 - †28-05-2023 


Viuda di: †Sr. Asinto “Chin” Franken 


Na nomber di su 
Yiunan: 
June y Albertico Tromp 
Hubert Franken y Swinda Thiel 
Sra Viuda Trixi Esteba 
Frederick “Rudy” Franken 
Marjorie y Tony Maduro 
Angelin y Sidney Dirksz 
Melicent y Cecil “Juni” Tromp 


Yiu di criansa: 
Robertico “Marion” Maduro y Susana Wit de 


Mescos cu yiu: 
Sandro Farro 
Gregory Milton 


Nieto y Nietanan: 
Nadine Tromp y Ansley Koolman y yiunan 
Jerrold Tromp y yiunan 
Thisia y Eric Sayers y yiunan 
Hilyane Franken 
Jeannil Esteba y Joally Briesen y yiunan 
Nilson Esteba y Rho-Jeanne Bergen y yiunan 
Isha Franken y yiunan 
Asinto B. Franken 
R.J Franken † 
Aldrin Maduro y Roslyn Croes y yiu 
Vanessa Maduro 
Dianne Maduro y yiunan 
Cédric y Catalina Dirksz 
Ansey Dirksz 
Cyrielle Tromp y Gregory Boekhoudt 
Ilian Maduro 
Celine Maduro 


Acompañante: 
Regina Luydens 


Rumanan: 
†Hose Luydens 
†Chico Luydens 
†Chichi Gomez 
†Laura Gomez 


Subrino y Subrinanan, comer y compernan, Ihanan. 


Demas Famia: Franken, Luydens, Tromp, Esteba, 
Maduro, Dirksz, Thiel, Wit de, Farro, Gomez, 
Eckmeyer, Giel, Bermudez, Jeand’or, Frans, 
Sanchez-Alvarado na Venezuela. 


Ta invita tur famia,amigo, bisiña y conocir pa asisti 
na acto di entiero cual lo tuma lugar dialuna 5 di 
juni 2023 di 2:00 pa 4:00 pm na misa Santa Anna, 
despues saliendo pa Santana catolico na Noord. 


Nos ta lamenta cu prome y despues di entiero no 
por ricibi bishita di condolencia na cas. 

Laga tur loke ta spera mi ta bunita 
Laga tur locual cu mi encontra 
na caminda ta bunita 
Laga tur locual cu mi laga atras keda bunita y 
Laga esakinan termina den tur buniteza. 
Cado Wever. 


Cu dolor na nos curason, nos ta participa 
fayecimento di nos ser stima: 


Sra. Violeta 
F. Laclé-Lampe 
Cariñosamente yama “Leta of Tanta Leta” 
Ex propetaria di Violeta’s Flowershop y 
Hardin Disneylandia 
*02-05-1942 - †25-05-2023 


Na nomber di su: 
Querido esposo: Porfirio “Fichi” Laclé 


Yiunan: Thessalie Laclé 
Militza y George Rudy Laclé 
†Michelangelo Laclé 


Nieto(a)nan: Savannah, Sean, Paris, Milanah 


Rumannan: †Estelita y †Nelson Ruiz-Lampe y 
famia 
†Meinhard y †Filomena Lampe-Croes y famia 
†Teresita y Dun Scharbaay-Lampe y famia 
†Carmen y Kay Luydens-Lampe y famia 
†Simon Lampe y famia 


Manera ruman: Haydee Nadal y famia 


Tur su ihanan 


Cuña y swanan: Otilio Laclé y famia 
Philomena Dijkhoff-Laclé y famia 
Frida Werleman- Laclé y famia 
Rafael Laclé y famia 
Yolanda Laclé y famia 
Elviro Laclé y famia 
†Robertico Laclé 
Ludwina Drumm-Laclé y famia 
†Glenda Cornelie Laclé y famia 
Miranda Kock-Laclé y famia 


Tur su primo(a)nan, sobrino(a)nan, bisiñanan, 
amigo(a)nan di Bowling Tennis y Carnaval. 


Demas famia: Laclé, Lampe, Tromp, Ruiz, 
Scharbaay, Luydens, Osorio, Zambrano, Hein, 
Moreno, van der Linden, Geerman, Theysen, 
Nadal, Kock, Croes, Franken, Maduro, Henriquez, 
Thiel, Landman, de Mey, Johannes, Isenia, 
Alvarez y Margaretha 


Ta invita pa acto di despedida di nos defunto 
stima cual lo tuma lugar Diabierna 02 di juni 
2023 di 9 am -11 am na Aurora Funaral Home. 
Cremashon lo tuma lugar den seno familiar. 


Nos ta lamenta cu después di ceremonia 
di despedida nos no por ricibi bishita di 
condolencia na cas. 
Nos ta pidi nos disculpa pa den e momento nan 
di tristesa aki si nos por a lubida di menciona 
algun famia. 


Lagrima y flornan por seca, su recuerdonan y tur 
loke el a haci y significa pa nos, lo keda graba 
pa semper den nos mente y curason. 
“Cerca Dios mi alma ta na paz, ta di DJ’E mi 
salbacion ta bin” 
- Salmo 62:1 


Cu inmenso dolor na nos curason, nos ta 
participa fayecimento inespera di nos ser stima: 


Kevin Ruben Tromp 
*12-08-2005 - †28-05-2023 


Acto di entiero lo wordo anuncia despues 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 
Ta participa fayecimento di: 


Isidoro Marcelino Quandt 
Cariñosamente yama “Hory” 
*02-January 1956 - † 25 Mei 2023 


Na nomber di su: 
Mayornan: 
†Bartolo Quandt 
†Nora Isabel Quandt-Alvarez 


Yiunan: 
Jeannith Quandt y yiunan 
Jacqueline Quandt 
Zolema Quandt y Julio Barrera y yiunan 
Gaiza Quandt y Anthony y yiu 
Virmary Quandt y Robert Nijpjes 
Junette Quandt y Darrol Wernet 
Gerry Quandt y Rosemarie y yiu 
Junan Quandt y yiunan 
Renzo Quandt y Damian Dresens 
Angerina Tromp y yiunan 


Rumannan: 
Roberto Hoek y Efrina y yiunan 
† Pedro Clavier y yiunan 
† Luis Rufino Quandt y yiunan 
Efrain y Sonia Quandt y yiunan 
†Basilio Quandt y yiunan 
Orlando Quandt y Jeanine Zijlstra y yiunan 
Silvio Quandt y yiunan 
†Pablo Quandt y yiu 
Carlos Quandt y Yolanda Henriquez y yiunan 


Nieto y nietanan: 
Vianella, Nasha, Vizianni, Shenna, Zyren, Zoë, 
Sapphire, Sophia, Xerxes, Roan, Richelienne, 
Julienne, Jahirune, Lizayra, Joa, Rihanny, Neymar, 
Eduardo, Aliaha, Dwayne, Jessa, Dervin 


Bisanietonan: 
Elisabeth, Alisha, Denver, Xiqiënne 


Mama di su yiunan: 
Maria Genoveva Petrochi 
Christina “Poppy” Kelkboom 
†Jeannette Arends 
Johanny Concepcion 
Maria Suero 


Primo y primanan, sobrino y sobrinanan 


Bon primonan: Yoyo y Miladis 


Tanta: Alicia GFigeroa Herrera (Colombia) 


Demas famia na Colombia, Hulanda, Venezuela y 
USA 


Demas famia: Quandt, Alvarez, Hoek, Ridderstap, 
Croes, Nijpes, Tromp, Peterson, Aregoces, Zijlstra, 
Henriquez, Carty, Palm, Kemp, Franken, Clarisa, 
Correa, Romero, Figaroa, de Cuba, Smolders, 
Lopez, Reyes, Sierra, Suero, Orman, Giel, Rodriguez, 
Concepcion, Boye, Zievinger, Ranes, Ras, Drisi, 
Rincones, Leon, Mateo, Kelkboom, Peña Lara, 
Lampe 


Acto di entiero lo tuma lugar diabierna 02 juni 2023 
di 8’or di mainta pa 3:00 di atardi na cas Avenida 
Alo Tromp 26, despues lo sali pa bai Misa San 
Francisco di Asis Pro-Cathedral pa un respons y lo 
Sali bai pa santana central na Sabana Basora. 


Condolencia lo tuma lugar Diahuebs 01 di juni 2023 
2023 di 7-9 pm na cas Avenida Alo Tromp 26 


Nos kier a pidi nos disculpa si nos por a lubida un of 
otro famia den nos 
tristesa. 


Gradicimento / Invitacion 


Di profundo di nos curason nos ta gradici 
tur hende cu di un of otro manera a mustra 
atencion, amor y cariño durante bida, 
enfermedad, fayecimento y entiero di 
nos casa, mama, wela, bisawela, ruman y 
amiga: 



Sra. Teófila 
H. D. Croes-Croes 
Cariñosamente yama “Eta of Mamai” 


Un danki special ta bai na Dr. Anthony y 
su personeel, Botica Santa Cruz, Centro di 
Memoria y Grupo di oracion “Señor ta nos 
refugio y fortalesa”. 


Boso muestra di atencion ta di hopi aprecio 
y un gran sosten pa nos. Un danki na un y tur 
cu a manda carchi, krans, whatsapp, email 
y a hasi yamada nan telefonico. 
Tambe na Aurora Funeral Home pa cu su 
bon servicio y atencion. 


Alabes nos kier invita pa 1 Santo Sacrificio di 
misa cual lo tuma lugar na Misa Inmaculada 
Concepcion diabierna 2 di juni 2023 pa 7’or 
di anochi. 


Despues di misa lo tin un rosario na cas: 
Sta Cruz 360-A 


Bo(so) presencia lo ta altamente aprecia. 


